title: 2007/539/CE: Decizia Comisiei din 4 iulie 2007 de încheiere a procedurii antidumping privind importurile anumitor sisteme de camere de televiziune originare din Japonia

text:
               31.7.2007

               RO

               Jurnalul Oficial al Uniunii Europene

               L 198/32

      DECIZIA COMISIEI

   din 4 iulie 2007
   de încheiere a procedurii antidumping privind importurile anumitor sisteme de camere de televiziune originare din Japonia
   (2007/539/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea Comitetului consultativ,
   întrucât:
   A.   ANCHETA ACTUALĂ

               (1)

               La 4 aprilie 2006, Comisia a primit o plângere privind un eventual dumping prejudiciabil cauzat de importurile de sisteme de camere de televiziune originare din Japonia.

               (2)

               Plângerea a fost depusă de către societatea Grass Valley Nederland BV, în numele producătorilor comunitari care reprezintă o proporție majoră din producția comunitară totală de anumite sisteme de camere de televiziune, în conformitate cu articolul 4 alineatul (1) și articolul 5 alineatul (4) din regulamentul de bază.

               (3)

               Plângerea cuprindea probe prima facie privind existența dumpingului și a unui prejudiciu important care rezulta din acesta, considerate ca fiind suficiente pentru a justifica inițierea unei proceduri antidumping.

               (4)

               În consecință, Comisia a inițiat, prin intermediul unui aviz („aviz de inițiere”) publicat în Jurnalul Oficial al Uniunii Europene
                   (2), o procedură antidumping cu privire la importurile către Comunitate a anumitor sisteme de camere de televiziune, care intră la ora actuală sub incidența codurilor NC ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 și 8543 70 90 (coduri NC începând cu 1 ianuarie 2007) și originare din Japonia.

               (5)

               Avizul de inițiere definește produsul, anumite sisteme de camere de televiziune originare din Japonia, după cum urmează:

                           (a)

                           un bloc de cameră amovibil:

                                       (i)

                                       cu vizor integrat, conexiune sau capacitate pentru vizor;

                                       (ii)

                                       cu bloc optic integrat, modul frontal sau dispozitiv similar (a se vedea descrierea de mai jos), conexiune sau capacitate;

                                       (iii)

                                       fie numai dintr-o piesă împreună cu blocul de cameră amovibil și cu adaptator de cameră într-o singură carcasă, fie separat;

                           (b)

                           un adaptator de cameră. Acesta din urmă poate fi sau nu integrat în blocul de cameră amovibil;

                           (c)

                           un bloc optic, modul frontal sau dispozitiv similar cu unul sau mai mulți senzori de imagine a căror zonă de scanare fotosensibilă are o diagonală efectivă egală cu sau mai mare de 6 mm. Acesta poate fi sau nu integrat în blocul de cameră amovibil;

                           (d)

                           un vizor de cameră. Acesta din urmă poate fi sau nu integrat în blocul de cameră amovibil;

                           (e)

                           o stație de bază sau unitate de control a camerei („UCC”) conectată la cameră prin intermediul unui cablu sau prin alt mijloc, cum ar fi o conexiune fără fir;

                           (f)

                           un panou de control operațional („PCO”) sau un dispozitiv echivalent pentru controlul camerei (de exemplu, pentru ajustarea culorii, deschiderii obiectivului sau a irisului), pentru camerele separate;

                           (g)

                           un panou de control principal („PCP”) sau o unitate de configurare principală („UCP”) pentru vedere de ansamblu și pentru reglarea mai multor camere îndepărtate/separate;

                           (h)

                           o unitate de adaptare a obiectivelor de tip „box”, cum ar fi un adaptor de obiective mari sau SuperXpander, care permite camerelor portabile să fie utilizate cu obiectiv de tip „box”;

                     importate fie împreună, fie separat și originare din Japonia.
               Nu este întotdeauna obligatoriu ca sistemele de camere de televiziune să cuprindă toate componentele de mai sus.
               Diferitele componente menționate mai sus (cu excepția blocului de cameră amovibil) ale unui sistem de camere de televiziune nu pot funcționa separat și nu pot fi utilizate în afara sistemului de camere de televiziune ale unui anumit producător.
               Obiectivele și sistemele de înregistrare care nu se află în același locaș (carcasă de cameră) ca și blocul de cameră amovibil nu intră în cadrul acestui produs.
               Produsul în cauză va putea fi utilizat pentru transmisii, colectarea știrilor, cinematografie digitală sau aplicații profesionale. Aplicațiile profesionale cuprind (dar nu se limitează numai la acestea) utilizarea acestor sisteme în scopul de a crea material educativ, de divertisment, promoțional și documentare video, atât pentru distribuție internă, cât și externă.

               (6)

               Produsul care intră sub incidența Regulamentului (CE) nr. 2042/2000 (3), și anume sistemele de camere de televiziune originare din Japonia, care intră la ora actuală sub incidența codurilor NC ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 și 8543 70 90 (coduri NC începând cu 1 ianuarie 2007), corespunde întru totul definiției produsului de mai sus. În decembrie 2006, Consiliul, prin intermediul Regulamentului (CE) nr. 1910/2006 (4), a confirmat aceste măsuri ca urmare a unei reexaminări a măsurilor care urmau să expire în conformitate cu articolul 11 alineatul (2) din regulamentul de bază („măsurile inițiale”). Măsurile inițiale sunt abordate paralel în Regulamentul (CE) nr. 906/2007 al Consiliului (5).

               (7)

               Comisia a informat oficial producătorii exportatori, importatorii și asociațiile de importatori sau exportatorii interesați, reprezentanții țării exportatoare, utilizatorii, organizațiile consumatorilor și producătorii comunitari reclamanți cu privire la inițierea anchetei. Părților interesate li s-a acordat oportunitatea de a-și exprima în scris opiniile și să solicite o audiere în termenul limită stabilit în anunțul de inițiere, iar chestionarele au fost trimise tuturor părților interesate.

         B.   RETRAGEREA PLÂNGERII ȘI ÎNCHEIEREA PROCEDURII

               (8)

               Prin intermediul unei scrisori din 12 aprilie 2007 adresate Comisiei, societatea Grass Valley Nederland BV și-a retras plângerea.

               (9)

               În conformitate cu articolul 9 alineatul (1) din regulamentul de bază, procedura poate fi încheiată în cazul în care plângerea este retrasă, cu excepția cazului în care o asemenea încheiere afectează interesul comunitar.

               (10)

               Comisia a considerat că prezenta procedură ar trebui încheiată, dat fiind că ancheta nu a revelat niciun motiv care să arate că o asemenea încheiere ar afecta interesul comunitar. Părțile interesate au fost informate în consecință și li s-a acordat oportunitatea de a-și prezenta observațiile. Nu au fost primite observații care să arate că o asemenea încheiere ar afecta interesul comunitar.

               (11)

               Prin urmare, Comisia conchide că ar trebui încheiată procedura antidumping privind importurile către Comunitate ale anumitor sisteme de camere de televiziune originare din Japonia, fără impunerea măsurilor antidumping.

               (12)

               Măsurile prevăzute în prezenta decizie sunt conforme avizului Comitetului consultativ,

         ADOPTĂ PREZENTA DECIZIE:
   Articol unic
   Prin prezenta, se încheie procedura antidumping privind importurile către Comunitate ale anumitor sisteme de camere de televiziune originare din Japonia.

      Adoptată la Bruxelles, 4 iulie 2007.

            Pentru Comisie

         Peter MANDELSON

            Membru al Comisiei

      (1)  JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

      (2)  JO C 117, 18.5.2006, p. 8

      (3)  JO L 244, 29.9.2000, p. 38. Regulament, astfel cum a fost modificat ultima dată prin Regulamentul (CE) nr. 1909/2006 (JO L 365, 21.12.2006, p. 1).

      (4)  JO L 365, 21.12.2006, p. 7.

      (5)  A se vedea pagina 1 din prezentul Jurnal Oficial.


title: Decizia Comisiei din 17 decembrie 2009 de autorizare a unei mențiuni de sănătate privind efectul concentratului de tomate solubil în apă asupra agregării plachetare și de acordare a protecției datelor care țin de proprietate în temeiul Regulamentului (CE) nr. 1924/2006 al Parlamentului European și al Consiliului [notificată cu numărul C(2009) 10113] (Text cu relevanță pentru SEE)

text:
               18.12.2009

               RO

               Jurnalul Oficial al Uniunii Europene

               L 336/55

      DECIZIA COMISIEI

   din 17 decembrie 2009
   de autorizare a unei mențiuni de sănătate privind efectul concentratului de tomate solubil în apă asupra agregării plachetare și de acordare a protecției datelor care țin de proprietate în temeiul Regulamentului (CE) nr. 1924/2006 al Parlamentului European și al Consiliului
   [notificată cu numărul C(2009) 10113]
   (Numai textul în limba engleză este autentic)
   (Text cu relevanță pentru SEE)
   (2009/980/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 18 alineatul (4),
   întrucât:

               (1)

               În temeiul Regulamentului (CE) nr. 1924/2006, mențiunile de sănătate asociate alimentelor sunt interzise, cu excepția cazului în care sunt autorizate de Comisie în conformitate cu regulamentul respectiv și incluse într-o listă a mențiunilor permise.

               (2)

               Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trimite cererile valabile mai departe Autorității Europene pentru Siguranța Alimentară (EFSA), denumită în continuare „autoritatea”.

               (3)

               După primirea unei cereri, autoritatea informează fără întârziere celelalte state membre, iar Comisia emite un aviz cu privire la mențiunea de sănătate în cauză.

               (4)

               Comisia ia o decizie cu privire la autorizarea mențiunilor de sănătate, ținând cont de avizul emis de autoritate.

               (5)

               Pentru a stimula inovarea, mențiunile de sănătate care se bazează pe dovezi științifice stabilite recent și/sau care includ o cerere de protecție a datelor care țin de proprietate fac obiectul unei proceduri accelerate de autorizare. În cazul în care, la cererea solicitantului pentru protecția datelor care țin de proprietate, Comisia propune limitarea utilizării acestor date în beneficiul solicitantului, această limitare expiră după cinci ani, în conformitate cu articolul 21 din Regulamentul (CE) nr. 1924/2006.

               (6)

               Ca urmare a unei cereri din partea Provexis Natural Products Ltd, transmisă la data de 7 ianuarie 2009 în temeiul articolului 13 alineatul (5) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind efectele concentratului de tomate solubil în apă (WTSC I și II) asupra activității plachetelor sangvine la persoanele sănătoase (Întrebarea nr. EFSA-Q-2009-00229) (2). Mențiunea de sănătate propusă de solicitant a fost formulată după cum urmează: „Ajută la menținerea unui flux sanguin sănătos și facilitează circulația.”

               (7)

               La data de 28 mai 2009, Comisia și statele membre au primit avizul științific din partea autorității care concluziona, pe baza datelor transmise, că a fost stabilită o relație cauză-efect între consumul de WSTC I și II și contribuția pretinsă la menținerea unei capacități normale de agregare plachetară. Sub rezerva unei revizuiri a formulării, ținând seama în special de cerința menționată la articolul 5 alineatul (2) din Regulamentul (CE) nr. 1924/2006, mențiunea de sănătate ar trebui considerată conformă cerințelor stabilite în Regulamentul (CE) nr. 1924/2006 și ar trebui inclusă în lista comunitară a mențiunilor autorizate.

               (8)

               Unul dintre obiectivele Regulamentului (CE) nr. 1924/2006 este de a garanta că mențiunile de sănătate sunt veridice, clare și fiabile, precum și utile pentru consumatori, și în această privință formularea și prezentarea sunt luate în considerare. Prin urmare, în situația în care formularea mențiunii de sănătate utilizate de solicitant are același înțeles pentru consumatori ca și cea a unei mențiuni de sănătate autorizate, deoarece ele demonstrează că există aceeași relație între o categorie de alimente, un aliment sau unul dintre constituenții săi și sănătate, acestea ar trebui să facă obiectul acelorași condiții de utilizare ca cele indicate în anexa la prezenta decizie.

               (9)

               Autoritatea a indicat în avizul său că nu ar fi putut ajunge la aceste concluzii fără a examina cele nouă studii pe care solicitantul le desemnează ca date care țin de proprietate.

               (10)

               În urma primirii avizului autorității, Comisia a cerut solicitantului clarificări suplimentare privind argumentația oferită de acesta pentru a justifica dreptul de proprietate asupra celor nouă studii și, în special privind „dreptul exclusiv de a face trimiteri”, menționat la articolul 21 alineatul (1) litera (b) din Regulamentul (CE) nr. 1924/2006. Toate informațiile de justificare furnizate de solicitant au fost evaluate. Pentru cele șapte studii nepublicate, se consideră că cerințele prevăzute la articolul 21 alineatul (1) din Regulamentul (CE) nr. 1924/2006 sunt îndeplinite. În consecință, datele științifice și alte informații cuprinse în cele șapte studii nu pot fi folosite în beneficiul unui solicitant ulterior timp de cinci ani de la data autorizării, în temeiul condițiilor prevăzute la articolul 21 alineatul (1) din regulamentul respectiv. Pentru cele două studii, care au fost publicate anterior depunerii cererii pentru autorizarea mențiunii de sănătate (3), se consideră că, întrucât studiile au fost publicate și puse la dispoziția publicului, protecția acestora nu este justificată având în vedere obiectivele Regulamentului (CE) nr. 1924/2006 printre care aceea de a se proteja investițiile realizate de inovatori în colectarea informațiilor și a datelor care sprijină o cerere depusă în temeiul regulamentului menționat și, în consecință, aceasta nu ar trebui să fie acordată.

               (11)

               La stabilirea măsurilor prevăzute de prezenta decizie au fost luate în considerare observațiile solicitantului, primite de Comisie în temeiul articolului 16 alineatul (6) din Regulamentul (CE) nr. 1924/2006.

               (12)

               Statele membre au fost consultate,

         ADOPTĂ PREZENTA DECIZIE:
   Articolul 1
   Mențiunea de sănătate prezentată în anexa la prezenta decizie se include în lista comunitară a mențiunilor permise prevăzută la articolul 13 alineatul (3) din Regulamentul (CE) nr. 1924/2006.
   Articolul 2
   Datele științifice și alte informații conținute în studiile care figurează în anexa la prezenta decizie nu pot fi folosite în beneficiul unui solicitant ulterior timp de cinci ani de la data autorizării, în temeiul condițiilor prevăzute la articolul 21 alineatul (1) din Regulamentul (CE) nr. 1924/2006.
   Articolul 3
   Prezenta decizie se adresează Provexis Natural Products Ltd, Thames Court, 1 Victoria Street, Windsor, Berkshire, SL4 1YB, Regatul Unit.

      Adoptată la Bruxelles, 17 decembrie 2009.

            Pentru Comisie

         Androulla VASSILIOU

            Membru al Comisiei

      (1)  JO L 404, 30.12.2006, p. 9.

      (2)  The EFSA Journal (2009) 1101, pp. 1-15.

      (3)  O’Kennedy N., Crosbie L., Whelam S., Luther V., Horgan G., Broom J.I., Webb D.J., Duttaroy A.K., The American Journal of Clinical Nutrition, 2006, vol. 84. Efectele extractului de tomate asupra funcției plachetare: un studiu încrucișat, de tip dublu-orb, efectuat pe persoane sănătoase, pp., 561-569 și O’Kennedy N., Crosbie L., van Lieshout M., Broom J.I., Webb D.J., Duttaroy A.K., Efectele compușilor antiplachetari ai extractului de tomate asupra funcției plachetare in vitro și ex vivo: un studiu de canulare la intervale prestabilite, efectuat pe persoane sănătoase The American Journal of Clinical Nutrition, 2006, vol. 84, pp. 570-579.

      ANEXĂ

                  Solicitant – Adresă

                  Nutrient, substanță, aliment sau categorie de alimente

                  Mențiune

                  Condiții de utilizare a mențiunii de sănătate

                  Condiții și/sau restricții de utilizare a alimentului și/sau o indicație sau avertizare suplimentară

                  Restricție de utilizare a datelor exclusiv în beneficiul solicitantului

                  Trimiterea la avizul EFSA

                  Provexis Natural Products Ltd, Thames Court, 1 Victoria Street, Windsor, Berkshire, SL4 1YB, Regatul Unit

                  Concentrat de tomate solubil în apă (WSTC I și II)

                  Concentratul de tomate solubil în apă (WSTC I și II) ajută la menținerea unei capacități normale de agregare plachetară, ceea ce contribuie la un flux sangvin sănătos

                  Informații adresate consumatorului: efectele benefice sunt obținute prin consumul zilnic a 3 g de WSTC I sau a 150 mg de WSTC II diluat în 250 ml maximum de suc de fructe, băuturi aromatizate sau băuturi din iaurt (cu excepția celor puternic pasteurizate)

                              1.

                              O’ Kennedy N., Crosbie L., van Lieshout M., Broom J.I., Webb D.J., Duttaroy A.K., 2003a, Menținerea efectului antiplachetar al unei singure doze de WSTC echivalentă cu 2 roșii proaspete pe o perioadă de 24 de ore, REC No 02/0269.

                              2.

                              O’ Kennedy et al., 2003b, Un studiu randomizat, controlat, dublu-orb încrucișat, cu durata de 42 de zile pentru evaluarea efectelor consumului zilnic de WSTC asupra funcției plachetare, coagulării și a unor markeri inițiali de risc cardiovascular, REC No 03/0177.

                              3.

                              O’ Kennedy et al., 2005, Efectele asupra funcției plachetare, la persoanele sănătoase, ale unui consum exagerat de Sirco®, o băutură pe bază de suc de fructe vitaminizată care conține 12 g/l de WSTC, REC No 05/S0802/77.

                              4.

                              O’ Kennedy et al., 2006c, Un studiu pilot care compară efectele antiplachetare ale WSTC la persoanele sănătoase, după consumul în două matrici alimentare diferite, REC No 06/S0802/60.

                              5.

                              O’ Kennedy et al., 2007, Un studiu randomizat, controlat, dublu-orb încrucișat pentru compararea efectelor antiplachetare a trei formule diferite de WSTC la persoane sănătoase. REC No 07/S0801/13.

                              6.

                              Song V., Sheddon A., Horgan G. și O’ Kennedy N., Activități anticoagulante și antiinflamatorii ale WSTC asupra plachetelor sangvine și celulelor endoteliale, manuscris de transmis, 2008.

                              7.

                              Zhang F., Song V., Neascu M., Crosbie L., Duncan G., Horgan G., de Roos B. și O’ Kennedy N., Studii prin citometrie de flux și proteomice de examinare a efectelor WSTC asupra funcției plachetare in vitro, nepublicat, 2007/2008.

                  Q-2009-00229


title: 2009/194/CE: Decizia Parlamentului European din 22 aprilie 2008 privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VII – Comitetul Regiunilor

text:
               31.3.2009

               RO

               Jurnalul Oficial al Uniunii Europene

               L 88/83

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VII – Comitetul Regiunilor
   (2009/194/CE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0368/2007) (2),
   având în vedere raportul anual al Comitetului Regiunilor, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0095/2008),

               1.

               acordă secretarului general al Comitetului Regiunilor descărcarea de gestiune pentru execuția bugetului Comitetului Regiunilor aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/84

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VII – Comitetul Regiunilor
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0368/2007) (2),
   având în vedere raportul anual al Comitetului Regiunilor, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0095/2008),

               1.

               constată că în 2006 CoR a avut credite de angajament disponibile în valoare totală de 74 391 953,27 EUR (2005: 69 570 456,32 EUR), cu o rată de utilizare de 97,94 %;

               2.

               observă că, în urma introducerii contabilității de angajamente începând de la 1 ianuarie 2005, situațiile financiare ale CoR prezintă un rezultat economic negativ pentru exercițiul financiar 2006 (8 306 761 EUR) și valori identice pentru activ și pasiv (101 124 165 EUR);

               3.

               salută semnarea, în decembrie 2007, a unui nou Acord de cooperare administrativă între CESE și CoR pentru perioada 2008-2014; este convins de avantajele financiare pe care le prezintă cooperarea între cele două instituții pentru contribuabilii europeni;

               4.

               salută angajamentul clar al celor două comitete de a urmări să-și armonizeze standardele de control intern, pe baza celor mai bune practici, precum și toate celelalte proceduri financiare relevante legate de serviciile comune;

               5.

               ia act de faptul că noul acord păstrează cele mai importante domenii (infrastructură, IT și telecomunicații, precum și traducerea și elaborarea de documente) în competența serviciilor comune, în timp ce doar un număr limitat de servicii sunt decuplate, precum serviciile interne, serviciul sociomedical, biblioteca și serviciul de pretipărire;

               6.

               insistă totuși asupra faptului că această decuplare nu ar trebui să aibă consecințe asupra bugetului și, astfel, îndeamnă cele două comitete să analizeze împreună, ca parte integrantă a procesului de revizuire la jumătatea perioadei, dacă acest transfer de resurse va fi fost benefic ambelor instituții; invită cele două comitete să informeze cu regularitate Parlamentul cu privire la acordurile de minicooperare în domeniile afectate de decuplare;

               7.

               atrage atenția asupra observației făcute de CCE la punctul 10.19 din raportul anual, menționat anterior, potrivit căreia au apărut anumite deficiențe de gestionare și control în legătură cu achizițiile publice; constată cu îngrijorare procentajul ridicat de proceduri negociate față de procedurile de ofertare, în cadrul cheltuielilor totale legate de achizițiile publice; salută totuși informațiile furnizate de serviciile comune, potrivit cărora, pentru majoritatea serviciilor legate de clădiri care au fost anterior atribuite după proceduri negociate, au fost semnate noi contracte în urma organizării unor proceduri de ofertare sau sunt în curs astfel de proceduri;

               8.

               salută, în aceste context, crearea în cadrul serviciilor comune a unei unități pentru contracte care oferă asistență în domeniul achizițiilor publice tuturor departamentelor operaționale din cadrul serviciilor comune; ia act de faptul că, în conformitate cu noul acord, serviciul de verificare a fost transferat din cadrul serviciilor comune către serviciile proprii fiecărui comitet;

               9.

               constată că, potrivit răspunsurilor oferite de către serviciile comune la chestionarul raportorului, odată cu ocuparea clădirilor Remorqueur și Van Maerlant în 2007, 92 % din spațiul total pentru birouri al comitetelor a fost ocupat și că necesarul lor de spațiu pentru birouri a fost satisfăcut pentru următorii ani;

               10.

               constată că, în legătură cu renovarea holului de la intrare din clădirea Montoyer, auditorul intern al CESE a concluzionat în raportul său că „nu a descoperit elemente care să sugereze că era nejustificat să se solicite penalități de predare întârziată a renovării holului clădirii Montoyer”; subliniază că acest raport a fost transmis OLAF și că, din informațiile de care dispun CESE și CoR, nu a fost urmat de nicio măsură;

               11.

               constată că serviciul de verificare a fost transferat în 2006 de la unitatea Buget și finanțe la unitatea Administrare generală având ca scop scoaterea în evidență mai mult a principiului separării funcțiilor și a independenței serviciului respectiv; constată în continuare că CoR consideră că în 2006 a realizat un număr satisfăcător de verificări ex post și că a cerut tuturor serviciilor sale să verifice, în 2007, 5 % dintre dosare; salută faptul că CoR și-a majorat considerabil resursele și capacitățile din serviciul său de verificare financiară;

               12.

               consideră extrem de important ca efectuarea controalelor de către ordonatorii de credite, controlori și auditori să fie suficient de riguroasă; subliniază, în acest context, importanța unui număr suficient de controale aleatorii în toate sectoarele, în plus față de cele câteva sectoare strategice care prezintă un risc mai ridicat;

               13.

               atrage atenția asupra observației făcute de CCE la punctul 10.23 din raportul anual, menționat anterior, conform căreia, în contextul unei proceduri de verificare ex post, administrația CoR a descoperit că, în cazul unei delegații naționale, sumele rambursate membrilor pentru cheltuieli de deplasare (bilete de avion) pe baza unor facturi scrise de mână de agenția de voiaj erau în medie cu 83 % mai mari decât prețul facturat de fapt de compania aeriană pentru respectivele bilete;

               14.

               observă că, în urma acestei constatări, administrația CoR a efectuat o anchetă amplă asupra acestor aspecte, anchetă finalizată în iulie 2007 și ale cărei rezultate nu au demonstrat, din punctul de vedere al CCE, că sumele achitate pentru costuri administrative erau justificate;

               15.

               ia act cu satisfacție de decizia CoR de a supune rambursările ulterioare anumitor condiții și de a suspenda toate rambursările care aveau la bază documente de călătorie achiziționate în condițiile anterioare; salută faptul că, drept măsură de precauție, CoR a informat, de asemenea, OLAF cu privire la evoluția verificărilor ex post și la măsurile adoptate de administrația CoR;

               16.

               ia act de faptul că auditul intern realizat asupra transferurilor de salariu, care a fost finalizat în 2006 și care includea o revizuire aprofundată a tuturor transferurilor existente, a relevat faptul că „existau deficiențe în ceea ce privește principiul separării funcțiilor în acest domeniu (funcțiile de inițiere și verificarea internă), iar mediul de control ar fi trebuit să fie prioritar, date fiind riscurile implicate”; observă în continuare că în februarie 2007 s-au luat măsuri în conformitate cu recomandările auditorului intern; îndeamnă administrația CoR să garanteze punerea integrală în aplicare a tuturor recomandărilor auditului;

               17.

               constată că, în urma unei anchete, OLAF a arătat că opt transferuri nu s-au realizat în conformitate cu condițiile statutare și a recomandat recuperarea sumelor plătite în exces de la funcționarii respectivi; ia act cu satisfacție de faptul că recuperările s-au realizat integral în prima parte a anului 2007; observă în continuare că OLAF a recomandat deschiderea unor proceduri disciplinare împotriva a șase membri ai personalului, iar pentru cinci dintre aceștia a înaintat, de asemenea, dosarele autorităților belgiene;

               18.

               observă că, în urma unei cereri din partea autorităților belgiene, autoritatea de numire a CoR a ridicat, la 6 iulie 2007, imunitatea funcționarilor în cauză pentru a putea fi interogați de autorități; ia act în continuare că, până în prezent, administrația CoR nu a primit informații dacă autoritățile belgiene intenționează să dea curs dosarelor respective;

               19.

               ia act cu satisfacție de faptul că secretarul general al CoR a lansat o anchetă administrativă realizată de un fost director general adjunct al Comisiei; evidențiază faptul că, în două dintre cele cinci cazuri în care dosarele au fost înaintate autorităților, autoritatea de numire a CoR a decis să deschidă proceduri disciplinare în fața Comisiei de disciplină; înțelege că, în conformitate cu Statutul funcționarilor, o decizie definitivă poate fi luată în aceste cazuri doar după pronunțarea unei hotărâri definitive de către instanța belgiană;

               20.

               remarcă faptul că, în celelalte trei cazuri, autoritatea de numire va lua o decizie privind deschiderea unor proceduri disciplinare de îndată ce va fi informată cu privire la măsurile pe care autoritățile belgiene intenționează să le adopte în privința acestor dosare; ia act în continuare de faptul că, într-un alt caz, în care OLAF nu a înaintat dosarul autorităților belgiene, autoritatea de numire a decis, în conformitate cu recomandările anchetei administrative, să dea un avertisment funcționarului implicat; își reiterează solicitarea privind declanșarea unor proceduri stricte de urmărire în toate cazurile în care se poate demonstra existența unui comportament fraudulos;

               21.

               solicită CoR să analizeze posibilitatea de a lua măsuri disciplinare proporționale dacă rezultatul cauzelor aflate pe rolul instanțelor competente impune acest lucru;

               22.

               ia act cu satisfacție de faptul că nu mai există probleme specifice în ceea ce privește recrutarea în cazul CoR și că acesta aproape și-a atins cota completă negociată cu celelalte instituții.

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.